Jens Stoltenberg, framkvæmdastjóri Atlantshafsbandalagsins, er meðal tuttugu og tveggja umsækjenda um starf seðlabankastjóra Noregs.
Tuttugu og tvær umsóknir bárust um embætti seðlabankastjóra Noregs. Eitt nafn vekur meiri athygli en önnur. Jens Stoltenberg, framkvæmdastjóri Atlantshafsbandalagsins og fyrrverandi forsætisráðherra Noregs, er meðal umsækjenda.
Í tilkynningu frá blaðafulltrúa Stoltenbergs segir að norska fjármálaráðuneytið hafi haft samband við hann í síðasta mánuði og spurt hvort hann gæti hugsað sér að sækja um starfið. Hann hafi svarað því játandi, en ef svo færi að hann yrði fyrir valinu gæti hann ekki hafið störf fyrr en fyrsta október, þegar veru hans hjá Atlantshafsbandalaginu lýkur.
Øystein Olsen hefur gegnt gegnt embætti seðlabankastjóra frá því í janúar 2011. Hann hefur óskað eftir að láta af störfum fyrsta febrúar næstkomandi, þegar hann nær eftirlaunaaldri.
Af þeim tuttugu og tveimur sem sækja um stöðu seðlabankastjóra er ein kona, Ida Wolden Bache aðstoðar-seðlabankastjóri. Á norska viðskiptafréttavefnum E24 er haft eftir henni að hún hafi sótt um eftir að hafa ráðfært sig við fjármálaráðuneytið, sem ræður í starfið. Hún viti vel hvað felist í því að vera seðlabankastjóri og geti vel hugsað sér að takast á við það.
Jens Stoltenberg, framkvæmdastjóri Atlantshafsbandalagsins, er meðal tuttugu og tveggja umsækjenda um starf seðlabankastjóra Noregs. 